Propuneri Regulament manuale. Varianta scurtă
1. Art. 4 (d): prezentarea unei părți de manuscris înaintea desfășurării concursului încalcă principiul secretului profesional. Toate manuscrisele trebuie prezentate concomitent. Varianta cu 25% era valabilă doar atunci când toți, fără excepție, prezentau DOAR 25% și, în urma evaluării acestor 25 % se lua decizia finală privind câștigătorul licitației. Acuma ea nu-și are rostul, mai ales că ofertanții nu sunt obligați să prezinte manuscrisul.
Corolar al acestei stipulări, manuscrisul – dacă va fi prezentat evaluatorilor în proporție de 25% - nu va mai avea în final versiunea autorilor, ci a evaluatorilor, încurcându-se funcțiile, evaluatorul devenind consultant, membru al echipei de autori.
Propunere: A elimina art 4 (d). El și-ar justifica prezența numai dacă regula generală ar fi prezentarea a numai 25 % din manuscris, iar restul de 75% le-ar prezenta ulterior doar echipa câștigătoare.
Consecutiv, dispare necesitatea organizării concursului în două etape, de vreme ce la prima etapă operatorii economici nu prezintă nimic (prețul, care constituie doar 0,1 din ofertă, nu este relevant), în afară de intenție (care nici ea nu este o asumare de obligații), pe care o divulgă tuturor, inclusiv, concurenților. 
2. Art. nr. 6: 
„6. Manualele se achiziționează în una sau mai multe dintre următoarele forme:
a) varianta tipărită;
b) varianta pe suport digital (varianta digitală și/sau fișierul în format PDF), accesibilă pe pagina web oficială a Centrului Tehnologii Informaționale și Comunicaționale în Educație/platformei dedicate a Ministerului;
c) manuscris cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate.” 
Nota bene : e o contradicție ontologică evidentă : punctele a) și b) se referă la formele de prezentare de către ofertant a manuscrisului, pe când punctul c) reprezintă un produs enigmatic, fără a fi descris în vreun articol al regulamentului. Cine și cum îl va evalua, dacă el ÎNCĂ nu este tradus ? Cum va fi el acceptat dacă încă nu a fost adaptat ? Și dacă acest manuscris nu va acoperi fidel 100% de conținuturi (și FĂRĂ A INCLUDE NIMIC SUPRA CONȚINUTURILOR CURRICULARE autohtone), el va fi descalificat ? 
Or în cazul în care el va fi admis pentru a fi adaptat pe parcurs, de ce să fie descalificat un manuscris original, cu anumite elemente lipsă, când e suficient să i se atragă atenția că ceva lipsește? 
Sau se va impune o DISCRIMINARE în favoarea manuscrisului de împrumut? În fine, dacă acest manual de împrumut este deja tradus și adaptat (varianta firească a lucrurilor), de ce să-l scoatem într-un articol separat ? 
Nota bene! : nu există manuale școlare absolut originale, decât în anumite secvențe didactice (deși nici didactica nu este autohtonă). Manualul valorifică știința (disciplina predată, didactica și științele educației), nu face știință. Scoaterea manualelor de împrumut într-o categorie aparte încalcă legea concurenței și favorizează un produs dinainte selectat. Rezultatele și deciziile MEC pot fi (și vor fi, probabil) contestate în instanțe judiciare.
În fine: în ce limbă va fi prezentat manuscrisul „cu drepturi de traducere” și cum va fi evaluat în cazul în care el încă nu este tradus?
Propunere: excluderea acestui articol, 6(c), făcând toate condițiile egale și conforme regulilor generale (inclusiv, în ceea ce ține de drepturile de autor și suma onorariilor).

3. Fișa de evaluare, Criteriul I integral (plus: Criteriul II, Criteriul III, Criteriul IV, Criteriul IX) indică foarte multe condiții eliminatorii. 
Multitudinea de criterii eliminatorii (având ân vedere că punctajul se acordă pe criterii subiective) deschid cale unor abuzuri, a mai multor posibilități de eliminare din concurs a concurenților nedoriți. Criteriul eliminatoriu nu poate fi cantitativ, el se referă doar la condiții absolute: se respectă sau nu anumite obligații principiale asumate. Cine va stabili dacă în manual sunt acoperite  94% sau 95% din unitățile de competențe? Și de ce se admit, fie și minime concesii în cazul competențelor și nu se admit în cazul unităților de conținut? 
Formula din Regulament produce și o confuzie. Se creează impresia că la oricare dintre Criteriile V, VI, VII, VIII manuscrisul poate să nu acumuleze puncte deloc. 
Tot aici: Avem un curriculum bazat pe conținuturi sau construit, totuși, pe competențe? Acest criteriu a fost inclus la timpul lui nu pentru a vâna eventuale omisiuni în raport cu curriculumul, ci pentru a evita acceptarea la concurs a unor manuale gata preluate din alte sisteme educaționale (de exemplu, din România sau din Rusia), fără a fi adaptate.
Propunere A: Relativizarea indicatorilor și acordarea de puncte pentru corespundere, cu un minim obligatoriu de 80% la nivel de conținuturi și 90 la sută la nivel de competențe.
Propunere alternativă A1 (care nu trebuie să fie sperietoare, ci avertizare/ atenționare): manualul va acoperi cel puțin 80% (variantă: 90) din conținuturile curriculare.
Propunere B. Nu va fi admis pentru evaluare ulterioară manuscrisul care la oricare dintre cele 9 criterii va acumula 0 (zero) puncte. În rest, lăsăm punctajul acordat să decidă câștigătorul.
4. Dincolo de intențiile bune și din dorința de a impune autorilor o viziune rigidă, se ascund multe pericole. Faptul că autorii sunt obligați să prezinte un manuscris în care sunt prezente 100% de conținuturi curriculare prezintă un dublu pericol. Pe de o parte, autorii sunt nevoiți să dea un product rigid, conform formalităților, cu gândul la respectarea tuturor detaliilor, inclusiv,  insignifiante, în loc de o viziune vie, atractivă, prietenoasă asupra materiei, capabilă să formeze competențele necesare. Observația e cu atât mai valabilă, cu cât vom avea un curriculum disciplinar scris în regim alert, cu multe posibile goluri sau abuzuri involuntare. Or nu se cere creativitate și performanță, se solicită disciplină de beton.
Această solicitare rigidă exclude posibilitatea ameliorării curriculumului cu ajutorul manualului, în cazurile – foarte posibile – când curriculumul disciplinar ar putea să aibă lacune, inconsecvențe sau componente inutile.
5. Încă și mai gravă este interdicția de a include în manual materii nesolicitate de curriculum. În primul rând, e o condiția aproape imposibil de respectat. Luați cel mai disciplinat manual în acest sens și veți descoperi că fiecare a treia frază aduce informații complementare care nu sunt solicitate expres de curriculum. 
Pe de altă parte, este foarte ciudat să soliciți elemente/ conținuturi inter- și transdisciplinare (neatestate în niciun fel în curriculum), dar să interzici categoric folosirea unor informații contextual necesare din disciplina predată.
6. Stipularea/ modificarea propusă numită mai sus – de rând cu alte câteva observații de suprafață – creează impresia că școala s-ar teme de elevi și profesori performanți, care ar ști mai mult decât trebuie. Asta amintește de distopiile în care societatea propune o egalizare impusă tuturor, în teama că cineva se va manifesta prin excelență. Or asta contravine principiului de bază pe care s-a construit formula guvernării actuale: meritocrația. Simplificarea metodică va avea consecințe grave, mărind falia deja existentă dintre școala publică și profesorii & elevii de performanță.
Propunere: exclucerea criteriului eliminatoriu I, pe un segment care poate fi măsurat. Înlocuirea cu un principiu formulat astfel: Manualul trebuie să acopere minim 80 (sau: 90)% din conținuturile curriculare și admite maxim 10% depășire a acestor conținuturi cu material suplimentar din disciplina dată. 

7. Art. 76. Ponderea excesivă a calității în detrimentul prețului poate crea situații când ofertele vor fi maximal de scumpe (fie și în limitele propuse de comanditar). Nu există în regulament stimulente și motive de diminuare a prețului din partea agenților economici. Editurile vor fi satisfăcute de modificare, dar statul va avea de pierdut.
Propunere: Art. 76. Grupul de lucru pentru achiziții publice de manuale stabilește oferta câștigătoare conform formulei: Punctaj (ofertă) = 0,7* Punctaj (calitatea ofertei) + 0,3* 

8. Articolul 83. Ofertantul care a acumulat cel mai mare Punctaj (ofertă) are obligația de a ameliora manuscrisul, în termen de douăzeci de zile lucrătoare, ținând cont de recomandările semnalate de către evaluatori, de către experți și de către CNAM, și de a depune proiectul de manual cu corectările/redactările efectuate și tabelul de divergențe referitor la recomandările evaluatorilor, experților și ale CNAM.
Aici există o contradicție logică/ lingvistică și una de esență. Dacă ofertantul are de a face cu „recomandările” (cuvânt ce trimite la o semantică opțională) evaluatorilor și ale CNAM, cum poate să aibă „obligația” de a ameliora manuscrisul? E de la sine înțeles că vor fi eliminate erorile mecanice, dar recomandările trebuie să aibă caracter opțional, conform definiției de dicționar. Numele autorilor apare pe coperta cărții, ei răspund de conținutul manualului și după tipărirea lui, astfel încât nimeni nu le poate impune nimic. Dacă ministerul, comisia de evaluare și CNAM nu sunt de acord, ei pot să respingă manuscrisul încă la faza de evaluare (motivând, conform Regulamentului), dar nu pot dicta/ impune voința lor autorilor.
Propunere (1): Ofertantul care a acumulat cel mai mare Punctaj (ofertă) are obligația de a examina manuscrisul în termen de douăzeci de zile lucrătoare, ținând cont de recomandările semnalate de către evaluatori, de către experți și de către CNAM, și de a depune proiectul de manual cu eventuale corectări/redactări efectuate și cu tabelul de divergențe referitor la recomandările evaluatorilor, experților și ale CNAM.

Propunere (2). Este obligatoriu ca la etapa pregătirii BT numele evaluatorilor să fie incluse pe pagina tehnică a manualului.  (v. Anexa nr. 3. Elemente obligatorii pentru pagina a II-a), altfel ei nu pot fi responsabilizați în niciun fel.

Impresia generală, susținută de multitudinea de modificări în Regulament, este că Ministerul vrea nu un concurs de manuale, ci un concurs al echipelor de autori, pe care să-i aleagă și care să execute ulterior comanda Ministerului. În acest fel, profesorii perfromanți vor fi demotivați să participe la concursurile de manuale. Or interesul Ministerului ar trebui să fie angajarea câtor mai multor echipe în acest proces, să aibă de unde să aleagă. Institutul autorilor de manuale și auxiliare, precum și cel de conceptori de curriculum, autori de proiecte didactice, evaluatori și piloți ai diferitor proiecte, ca și cei implicați în mișcarea olimpică – toți reprezintă avangarda meseriei și a sistemului. Demotivarea unora dintre ei să mai persevereze e în dauna procesului.
Prin selectarea subiectivă și dirijarea manuală a procesului de elaborare și selectare a manualelor, se atestă revenirea la practica sovietică. A mai încercat-o Victor Stepaniuc, ministrul comunist, care a blocat pe ani buni editarea de manuale, deoarece a vrut să creeze echipe dirijate de el. O practică nocivă, care încalcă principiul concurenței, a stimulării creativității, a profesionalismului. 
Astfel, se impune o practică totalitaristă. Implicit, nu e un mecanism care să asigure un proces pe o durată cât mai lungă, ci un instrument creat pentru actuala administrație, pentru comoditate și dirijare manuală a proceselor.
